Papersnake/gushiwen huggingface dataset:
七老会诗（据年八十五）
郑据（唐代）

东洛幽闲日暮春，邀欢多是白头宾。官班朱紫多相似，

年纪高低次第匀。联句每言松竹意，停杯多说古今人。

更无外事来心肺，空有清虚入思神。醉舞两回迎劝酒，

狂歌一曲会娱身。今朝何事偏情重，同作明时列任臣。
送赵郎二首 其二
张嵲（宋代）

乱离何处托浮生，羡子今为剑外行。异县频年多送远，中原何日见承平。

云开垄首河山迥，月出巴江阁道横。此别相逢定何许，各须努力待时清。
醉蓬莱·正霜浮菊浅
刘子寰（宋代）

正霜浮菊浅，露染枫深，九秋佳景。梅报南枝，一点和羹信。峻岳生申，太山瞻鲁，瑞启千年运。飞帛奎文，仪皇韶祉，明良相庆。

岁值丰登，道方开泰，塞骑尘收，海鲸波静。几斗璇枢，仰三阶平正。保定乾坤，亲扶日月，万宇同歌咏。此寿彭珊，侔勋周召，致君尧舜。
晚入宣城界（一作春江晚行）
钱起（唐代）

斜日片帆阴，春风孤客心。山来指樵路，岸去惜花林。

海气蒸云黑，潮声隔雨深。乡愁不可道，浦宿听猿吟。
寄沈子寿
吴惟信（宋代）

年年桃板上，数字见闲情。重佛非求福，为儒不望荣。

回澜知有道，卧雪可无名。一院梅花月，多应鹤共行。
登山却立府视一村风物殊可人意二绝
陈文蔚（宋代）

竹树谁家跨小桥，清溪一逞抱山腰。
不须更倩王摩诘，水墨平铺百尺绡。
通山
李传正（宋代）

我爱爱羊好，清无一点尘。
峭山多洞户，樵牧识仙人。
赠别不愚首座
释德洪（宋代）

道人貂蝉后，骨面远瞻视。少年憎俗子，竟以须发毁。

形骸已变尽，终不没豪气。君看谈笑时，时复出奇伟。

湘西松下见，班草问行李。问侬归何许，披须开笑齿。

名山皆吾家，况复生如寄。意行吾车驰，身止吾驾税。

吾生天地间，大仓一稊米。只今相会面，宁知非寄耳。

思归固偶然，吾诗聊一戏。
绍兴祀太社太稷十七首
佚名（隋代）

祭重齐肃，神格专精。
沃洗于阼，涓洁著诚。
清明鬯矣，熙事备成。
以似以续，如坻如京。
读国风
柯振岳（清代）

《唐棣》解未思，素绚识礼后。有意无意间，妙悟难授受。

旁通信可参，时世讵容苟。《雅》《颂》尚铺张，义显不忧蔀。

《国风》主谲谏，比兴无科臼。自非大小序，圣人亦束手。

毛郑及孔疏，仰若山与斗。郑樵生也晚，私智力攻掊。

一唱而百和，涂泽杂妍丑。但涉男女词，概出淫奔口。

安得起诗人，一一为之剖。
是年五月扈从上京宫学纪事绝句二十首 其十四
周伯琦（元代）

延阁图书取次陈，讲帷日日集儒臣。墨池云合天光绚，东壁由来近北辰。
宿高密
戴良（元代）

长涂跋且涉，征车驰复息。晓旦发东胶，落景次高密。

城居不几发，驿舍仅容膝。仆马立空旷，徒侣话曛黑。

客情既牢落，世议复纷惑。前险虽幸过，后艰方未测。

骨肉在远道，亲朋皆异域。纵云当别家，胡乃轻去国。

明朝望乡处，呜咽泪沾臆。
和仇雄川幽居十咏 其一 扫室
任环（明代）

风尘遍海涯，一室焉能扫。帚柄愿持来，廓清天下好。
上元观灯
胡仲弓（宋代）

月挂墙头杨柳枝，繁灯烂漫玉琉璃。
绮罗尽学宫妆样，歌舞休传外国词。
满路竞看花灼灼，故京谁念黍离离。
他年同侍传柑宴，记取楼前掷果时。
戏嘲壁上画轴
吴则礼（宋代）

寒林淡墨人争看，对面奇峰孰会心。
可是世人谁识假，只缘清景少人寻。
石门道中作 其五
弘历（清代）

偶因建置考图经，降县升州浪与名。天下本来无事好，石城荣辱岂关情。
和管雪堂劝农之什 其五
何梦桂（宋代）

山北山南听老农，裤襦歌已满城中。邦人愿得三年住，翻恐朝廷识弱翁。
对雪和子厚弟四首 其四
王之道（宋代）

瑶林我家风，银色佛世界。泠泠一川水，淙玉漱寒濑。

敲冰往得鱼，拨冻自挑菜。山居果如此，冷暖任交态。
大热泊乐温，有怀商卿、德称
范成大（宋代）

暑候秋逾浊，江流晚更浑。
瘴风如火焮，岚月似烟昏。
城郭廪君国，山林妃子园。
故人新判袂，得句与谁论。
秋怀八首次丘仙根韵
施梅樵（清代）

俯仰苍茫一卷开，啸歌曾筑凤凰台。穷途顿觉衣冠贱，劫火谁怜文字灰。

列国富强誇霸术，圣朝俊彦属仙才。江东王气留今日，知有奇人起草莱。
岭外怀宣城旧游
吕本中（宋代）

中原未敢说归期，却忆宣城近别离。叠嶂雨来如画里，敬亭秋入胜花时。

每憎卑湿尤多病，苦爱风光屡有诗。今日衰颓那可说，鬓须经瘴总成丝。
嘲教授
徐用亨（宋代）

谁把先生号冷官，令名深愧馥秋兰。
孟公岂是陈惊座，子夏元非杜小冠。
泾渭合流虽若混，云泥夐绝不相干。
寄言世上多风鉴，一笑何妨改眼看。
折枝
赵孟坚（宋代）

奚囊金勒逗春行，醉咏归来陇月生。
折得生香浑懒向，断簪零珥任纵横。
登瓜州南楼
施侃（明代）

金焦壁立原无地，吴楚中分独此门。
万里风清悲白鸟，六朝踪迹倚黄昏。
山光隐见云边寺，日气霏微海上村。
闻道长安应不远，野人端欲献江蘩。
感寓
陆容（明代）

松栽青郁郁，冬夏不改颜。
园工徇时好，移栽盆盎间。
屈为虬龙形，束缚苦不闲。
岂无培养恩，适性良独难。
吁嗟梁栋材，误为花草看。
爱之不以道，何如老空山。
秋意
周紫芝（宋代）

江城木落又秋高，归梦难成客鬓凋。拟倩西风吹雨去，莫来窗下打芭蕉。
朝中措
闾丘次杲（宋代）

横江一抹是平沙。沙上几千家。得到人家尽处，依然水接天涯。危栏送目，翩翩去鹢，点点归鸦。渔唱不知何处，多应只在芦花。
游飞来憩和光洞寻五色榴花率尔忘归
邝露（明代）

七十二峰相对奇，绿潭疏影湛涟漪。桂薰萧帝龙舒碣，竹采轩辕阮隃枝。

梅信先春传庾峤，潮痕经宿落天池。酒酣偶失和光路，五色榴花不可知。
乌哺行
孙世仪（清代）

老乌哺雏儿，不自知辛苦。乌儿哺母乌，不自言报恩。

亲恩亲恩何可报，人间争说乌儿孝。乌儿之孝孝本天，不读人间教孝篇。

不见枭慈勤抱卵，儿乎盍学乌儿贤。老乌翅秃坐得食，仿佛当年哺母日。
雪湖八景次瞿宗吉韵 其八 孤山雪梅
凌云翰（元代）

冻木晨闻噪毕逋，孤山景好胜披图。翠禽巢失应难认，皓鹤笼空不受呼。

已见万花开北陇，莫教一片落西湖。快晴更待黄昏月，疏影随身不用扶。
耙盐词
盛彧（元代）

朝耙滩上泥，暮煮釜中雪。
妾身煮盐不辞苦，恐郎耙泥筋力竭。
君不见东家阿娇红粉媚，不识耙锄巧梳髻。
昨日典金钗，愁杀官盐价高贵。
和徐中丞容斋旧泰山一百四韵贽见
王奕（元代）

蹇予铅椠生，角角鸡鹜食。
青衿学校身，白发书传癖。
万卷老边笥，一区守雄宅。
媚俗懒低眉，慕古展长揖。
少年涂抹技，志愿靡终丝。
几载拂高驼，苍梧与西极。
开云上衡山，景仰昌黎伯。
史记在山川，遐踪喜驰轹。
望岳企少陵，吟岱拟太白。
惜哉阻关河，游齿朽尘屐。
悠悠邹鲁心，坐见岁月历。
雩坛想风沂，恨天沃焦膈。
文理思楷林，手植槐桧柏。
虽难陋巷回，岂不束带赤。
髫年诵鲁论，掩卷望天级。
神哉六鳌转，一夜混藩国。
驱车上金台，卿相去如织。
逐日未化邓，心血自撞激。
既惭西山夫，尚堪东鲁客。
心旌久摇摇，梦寐在屋壁。
忽逢缑山仙，扶我玉川腋。
百拜揖温良，叙此宇宙隔。
秋丁杏坛下，展膝陪丈席。
三圣长幼间，樽俎见徐疾。
翌朝谒林墓，稽首龙门跸。
大庭与尼山，历历抚遗迹。
书肠廓鄙吝，若有鬼物擘。
慨思今何时，文轨混南北。
春秋一太极，鸿蒙再开辟。
草木复甦鲜，川原尽疏涤。
燕赵与秦陇，可以劲气吸。
岂无中原学，共此浩荡臆。
扶舆久郁翁，一发定无敌。
倘不登岱宗，何由俯鹏翼。
遂偕二三子，崎岖历阡陌。
搴裳涉五汶，揫爽薄吟锡。
扪参上天门，四海同一碧。
偃然帝孙尊，不放寸山出。
南衡走奴隶，西华失名额。
中宵展红输，万有破元关。
玉女毓渊泉，流作圣贤泽。
正气吐长林，不与籙俱讫。
洛阳帝王所，兴废每不测。
尼峄香火期，未可限千百。
伛指登封君，令人重惊栗。
金丸互巧惛，何异雉卢掷。
丑哉骊坑人，终然化豝貉。
刻心假碑篆，侥幸脱经兀。
岂知觐岳心，正在述方职。
登望虽殊时，圣狂不可域。
吟人类夸誉。谁复论顺逆。
北方豪杰地，罕见吾其惑。
游览下山来，低眉恣搜索。
或采之道途，或求之方册。
或咨新少年，或质古碑刻。
挑包到东平，得士仅六七。
在昔遗山翁，盛美信难匹。
一笑洗簪腻，临风倚孤节。
泬寥大雅余，古调寄篇什。
东南十年间，往往家有集。
想今在斗牛，安得挹苾。
西方有许平，金陵不可袭。
翼翼望考亭，直欲跬步陟。
四书门户正，蹊径扫曲笔。
阎侯上界仙，尘溘聊暂谪。
中兴圣人居，光焰出晦室。
亦有河汾翁，杜门守贞德。
深林见孤熊，狐兔尽驱辟。
淮阳遗一皓，留以镇东邑。
复斋上玉楼，往恨抱万亿。
蜂蝶不作双，未暇采纖悉。
卓有容斋翁，夜光难自匿。
弦鸣风雁落，孰御箭锋急。
所谓鲁君子，于斯信可必。
今古太山吟，谁不媚封续。
投崖匹夫勇，亦有夸介石。
雄文痛麾扫，与岳竞碕磔。
一指回万军，众质出孤戟。
古诗三百篇，无邪是真识。
余子月在云，乍明而乍蚀。
我来见长篇，楼下卧百尺。
夫乃面余人，又复产今日。
文采起具瞻，岩岩师尹赫。
北风尽化枳，独此见佳橘。
橘中有仙翁，可望不可摘。
试把珊瑚钩，轻拂蛟龙脊。
冯夷坐幽宫，海若不敢斥。
方壶灵山高，借我寸阶立。
从今孕仙气，倘可绝尘粒。
兹行类南鹏，九万始一息。
越人初适齐，语笑遗大国。
道无倾盖程，握手论畴昔。
畏刖不三献，荆璞徒自戢。
举蔑置堂上，更仆数一一。
保社多吟鸥，望归心未释。
春风吹客衣，臂羽不可絷。
愿勿距互乡，引手肃之入。
招贤自隗始，敢谓崇台岌。
人皆笑麾墙，吾独喜入室。
他时报国士，岂必在炭漆。
定有双白璧，照我羁穷色。
山东出相地，驿召在目即。
乾坤愈浩荡，人才宁促迫。
梅花二首遗正仲少见折赠之意
舒岳祥（宋代）

晴暖不妨临石濑，清寒多是傍柴关。
香须蜂咬应知苦，斜影僧眠得占闲。
数点稀星枝上下，一痕残雪树中间。
入冬冷落愁眉结，见尔鲜明故展颜。
送忍禅师归庐岳（一作送庐岳僧。一作朱庆馀诗）
周贺（唐代）

浪匝湓城岳壁青，白头僧去扫禅扃。龛灯度雪补残衲，

山日上轩看旧经。泉水带冰寒溜涩，薜萝新雨曙烟腥。

已知身事非吾道，甘卧荒斋竹满庭。
送易彦章以太学正召
曹彦约（宋代）

涵养书生二百春，为渠文物有经纶。
只今领袖贤关地，畴昔锱铢舍法人。
吾道年来多落落，士风从此却彬彬。
不应小折陈蕃角，谩谓朝家弃直臣。
华之高寿鲁斋先生七十
金履祥（宋代）

翼翼王子，教行于东。
思乐东州，舞雩之风。
野趣亭
汪莘（宋代）

晚唐多处士，林亭足娱嬉。
吾乡盛儒冠，何园可栖迟。
负者有不能，富者有不为。
我穷不出门，出门复坐驰。
此事我所叹，无地容蛟螭。
闻君筑小亭，幽怀正在兹。
况复扁野趣，未见已伸眉。
示我野趣诗一轴，邀我共赋野趣诗。
我思其义浸宏阔，操笔引纸频嗟咨。
古今何人得野趣，野趣不许凡人窥。
见君所赋我已会，赋我所见君勿嗤。
请从大庭栗陆葛天起，一片野趣无高卑。
居不县金石，出不建旄旗。
衣不纷龙凤，食不罗鼎彝。
人家忘贫亦忘富，邻里何盛仍何衰。
苍颜白发各自足，山围水绕忘所之。
尧舜礼乐民始慕，汤武干戈民始疑。
穷奢极侈到秦汉，沉酣骨髓终陈隋。
遂令举世不复野，村夫俚妇争夸毗。
我观宇宙间，野趣元不移。
散殊零落遍处处，收拾聚集当时时。
多年如客弃不采，一朝有主来如斯。
君看上下数千载，不多古迹存余基。
乃知作者岂俗士，后有继者须英奇。
地野背城市，屋野堆茅茨。
草野没荒径，竹野成疏篱。
春野暗桑柘，绿叶一尺肥。
秋野明稼穑，紫穗三尺垂。
禽野不在笼，鱼野不在池。
公卿幸不到，鸡犬亦自如。
使我头得野，散发迎凉颸。
使我脚得野，赤脚濯寒漪。
炉野燃生薪，器野执素瓷。
行野晚老鹤，坐野蹲孤罴。
语野从已出，笑野非他随。
一盂野饭既不缺，一杯野菜尤相宜。
一樽野酒罕俦侣，只可自饭还逢酾。
善恶吾不言，祸福吾不为。
黜陟吾不闻，理乱吾不知。
一野万事野，其野不可追。
天地不能野，不合文理争峨巍。
日月不能野，不合照耀光陆离。
昆仑瀛洲不能野，不合琳琅金碧相撑枝。
不知此心孰赋与，一块太朴元不亏。
野於万象不可饰，野於万事不可医。
君不见荷锄历山岂非野，后来袗衣鼓琴大风雅。
荷锄有莘岂非野，后来相汤鸣条金鼓从天下。
荷锄南阳岂非野，要与管仲作同社。
荷锄栗里岂非野，要作荆轲何如者。
嗟此四野人，野趣不获真。
嗟予有趣趣，山水长相亲。
动与麋鹿游，静与木石邻。
北方久已失天讨，周王愤起如有神。
羽林铁骑疾风雨，赤帜皂纛摩星辰。
千金日费岂所惮，旱蛇六翼又足颦。
安得邦伯皆结辈，磊落参错急保民。
我有五色线，补衮衮可新。
我有五色石，补天天可春。
野诗不中贵人读，野画不入贵人目。
朝廷不用野人来，自有野云相伴宿。
送僧归闽
释重顯（宋代）

雪老当年曾入岭，真禅今日又思乡。
孤帆隐隐曾唯我，月照夜涛空渺茫。
读史有感
刘基（明代）

千古怀沙恨逐臣，章台遗事最酸辛。
可怜日暮高唐梦，绕尽行云不到秦。
登沓磊驿楼，自此度海
范梈（元代）

半生长以客为家，罢直初来瀚海槎。始信人间行不尽，天涯更复有天涯。
以庭前海棠梨花一枝寄李十九员外
韩偓（唐代）

二月春风澹荡时，旅人虚对海棠梨。

不如寄与星郎去，想得朝回正画眉。
句
赵汝譡（宋代）

先朝怀族远，平世责人深。
送于彦成归越次郯九成韵
陆仁（元代）

正月山阴道，夫君剡上舟。好峰开雪霁，春水匝城流。

拭目瞻云鹄，忘机惜海鸥。多情今夜月，何处照清游。
喜屈翁山远归
陶窳（清代）

传书闻汝滞边城，此日归来感慨增。数冒严霜行万里，独寻荒慨拜诸陵。

相逢客舍难为泪，自叹河山不共凭。欲把离忧付流水，高楼同醉酒三升。
偈三首
释梵言（宋代）

吾心似秋月，碧潭清皓洁。
无物堪比伦，教我如何说。
和《思归乐》
白居易（唐代）

山中不栖鸟，夜半声嘤嘤。
似道思归乐，行人掩泣听。
皆疑此山路，迁客多南征。
忧愤气不散，结化为精灵。
我谓此山鸟，本不因人生。
人心自怀土，想作思归鸣。
孟尝平居时，娱耳琴泠泠。
雍门一言感，未奏泪沾缨。
魏武铜雀妓，日与欢乐并。
一旦西陵望，欲歌先涕零。
峡猿亦无意，陇水复何情。
为入愁人耳，皆为肠断声。
请看元侍御，亦宿此邮亭。
因听思归鸟，神气独安宁。
问君何以然，道胜心自平。
虽为南迁客，如在长安城。
云得此道来，何虑复何营。
穷达有前定，忧喜无交争。
所以事君日，持宪立天庭。
虽有回天力，挠之终不倾。
况始三十余，年少有直名。
心中志气大，眼前爵禄轻。
君恩若雨露，君威若雷霆。
退不苟免难，进不曲求荣。
在火辨玉性，经霜识松贞。
展禽任三黜，灵均长独醒。
获戾自东洛，贬官向南荆。
再拜辞阙下，长揖别公卿。
荆州又非远，驿路半月程。
汉水照天碧，楚山插云青。
江陵橘似珠，宜城酒如饧。
谁谓遣谪去，未妨游赏行。
人生百岁内，天地暂寓形。
太仓一稊米，大海一浮萍。
身委逍遥篇，心付头陀经。
尚达生死观，宁为宠辱惊？
中怀苟有主，外物安能萦。
任意思归乐，声声啼到明。
宿章戴
程俱（宋代）

百里半九十，暮程无尽时。长途饱风日，颜鬓最应知。
赠了望师
释函可（明代）

双眼朦胧手一编，赵州虽老志弥坚。直须会取声前句，不负人间八十年。
次韵朱宾老过我对月小酌一首
刘一止（宋代）

老人论旧事，感慨思悠哉。暗喜生眉宇，新凉入酒杯。

竹风谁汝和，檐月要人陪。此客非凡客，斯时得得来。
次顾与成闻与新报
邵宝（明代）

安得从容语，春风转杀机。寻常忘地分，只尺冒天威。

抗志通排闼，惊魂逐褫衣。他年看碣石，沧海一云矶。
破琴行
释居简（宋代）

轸折徽残弦索乱，贴壁缘空暗尘满。历声爆得黑髹皴，蛇腹庚庚成百断。

爨痕孰辨赝与真，古已往矣思古人。木虽就槁声不槁，老龙弗吟谁解听。

得时郑卫嘈杂鸣，泯默韶頀瘖咸英。南风不竞愠若酲，林林俚耳安知此。

寰天满地浮俗子，还我知音子钟子。
风色
姜特立（宋代）

风色作吴霜，山中草木黄。
冷烟笼碧瓦，露叶遍寒塘。
归云溪三首
郭印（宋代）

林园三载别，相见不相猜。
燕雀垂空下，龟鱼近水来。
但辜新笋约，犹及白莲开。
从此休官去，风光日共陪。
雪中夜坐杂咏十首 其八
徐瑞（宋代）

谷粟桑麻里俗淳，农谈竟夕意弥真。半壶浊酒陶陶醉，便是羲皇以上人。
次韵郑彦能题端禅师丈室
陈师道（宋代）

重门杰观屹相忘，表里山河自一方。
小市张灯归意动，轻衫当户晚风长。
孤臣白首逢新政，游子青春见故乡。
富贵本非吾辈事，江湖安得便相忘。
少东锦衣灯会病不及赴次孙宗伯韵二首 其一
尹台（明代）

信陵公子夜开堂，宴客张灯水槛傍。自放梅风入绮户，仍邀竹月下银塘。

花边锦炬参差影，树里星毬点缀光。却笑病愁难料理，卧怜箫鼓竞更长。
灯碑五首 其五
宇文虚中（宋代）

枹鼓无声讼狱空，欢谣击壤万家同。时人共解班春意，兵寝刑清第一功。
奉和受图温洛应制
牛凤及（唐代）

八神扶玉辇，六羽警瑶谿.戒道伊川北，通津涧水西。

御图开洛匮，刻石与天齐。瑞日波中上，仙禽雾里低。

微臣矫羽翮，抃舞接鸾鹥.
太阳十六题 其一 识自宗
耶律楚材（元代）

拈花老子徒饶舌，面壁胡僧太赚人。更着洞山行过水，吾宗从此永沈沦。
春尽感兴
杨万里（宋代）

春事匆匆掠眼过，落花寂寂柰愁何。
故人南北音书少，野渡东西芳草多。
荀借一风争作竹，鷰分数子别成窠。
青灯白酒长亭夜，不胜孤舟兀绿波。
挽检讨母秦性初老孺人
曹义（明代）

忆从王母驾云軿，一醉瑶池竟不醒。游子讣来魂欲断，慈乌啼不怨难听。

熊丸香冷尘生箧，机杼声仁月万庭。若问平生渊懿德，请看太史墓前铭。
星陈天行
林希逸（宋代）

法驾谁摸写，形容比太清。星陈元肃肃，天运自行行。

阊阖开黄道，璇玑映玉衡。盖明瞻帝近，旗动认参横。

移得魁台下，如闻警跸鸣。流光知遣使，招我立通明。
岳王墓
韩信同（宋代）

妖星隳地芒角赤，龙剑悲吼风萧瑟。
中原王气挽不回，将军一死鸿毛掷。
秦空小儿真戏剧，播弄造化摇枢极。
指雌为亲忠且逆，双手上遮天眼碧。
九重茫茫隔天日，无由下烛臣愚直。
臣愚万死不足惜，国耻未湔独愤激。
古坟埋冤血空沥，西风年年土花蚀。
我恐精忠埋不得，白日英魂土中泣。
请将衰骨斲苔痕，献作吾皇补天石。
忠信吟
邵雍（宋代）

忠信于人最有情，平居非是鬼神轻。
何须只在江湖上，患难切身然后行。
佳公子招游郊野座中赠陈省斋 其四
戴梓（清代）

日色荡寒沙，归鞭促暮笳。乱红萦马足，深绿隐渔家。

路踏严城月，门敲小径花。春光长不歇，投老愿天涯。
夜意
林景熙（宋代）

澹然无一事，至乐在书床。
老石栖云定，疏松过雨香。
砧清秋巷迥，灯白夜堂凉。
此意无人会，重城醉梦乡。
深居
释智圆（宋代）

牢落谁知趣，深居野兴饶。
固穷期道在，寡合鄙时浇。
径静苔长绿，山寒雪未消。
残阳荷轻策，闲望傍村桥。
弘治五年九月八日司空戴先生召诸公为白去寺之游归途间张靖州有九日遣怀之作遂次其韵十四首 其二
江源（明代）

九日人皆爱，我怀胡不开。偶逢尚书召，不待阿奴催。

谩着登山屐，能忘曲水杯。马前归路晚，戴笠雨中回。
吏隐亭会集
傅察（宋代）

招携共到习家池，云水为裳芰制衣。鱼戏轻船浮枕簟，鸥随落日下汀矶。

岸巾已得杯中趣，横吹如从天外飞。野性每来应未厌，骊驹宁复赋言归。
武夷回宿护国寺
朱谏（明代）

九曲循溪下，长桥卧彩虹。客怀怜蟋蟀，秋意在梧桐。

古寺钟初定，虚窗日正中。翻然动归思，新水送孤篷。
叶司封知宣州
宋祁（宋代）

岁久中台鹄领垂，牢盆罢计拥藩麾。
新加绶艾天香袭，密对帘须禁刻移。
青舸信潮随早暮，赤轓灵雨遍公私。
树犹如此成前感，重荫当年蔽芾枝。
九江王兴道早岁休官作易安奚疑二室要余作诗 其二
周紫芝（宋代）

朽骨枯茎未必灵，行藏何苦访君平。问津世路心先懒，买地江干计已成。

解向急流求勇退，便知幽事合关情。裕陵将种今谁在，但恐君王问姓名。
袁肖海判沧州前令黄岩佐襄阳谪今官
游朴（明代）

除书复捧向沧州，潦倒新恩怆旧游。天姥双凫元自远，岘山片石为谁留。

十年射策还今日，一曲离歌况暮秋。欲解佩刀情已结，翻怜去雁逐征辀。
临江仙（甲子中秋微雨，闻施君家宴，戏赠）
李光（宋代）

画栋朱楼凌缥缈，全家住在层城。中秋风露助凄清。香凝燕寝，遮莫下帘旌。

佳节喜逢今夕月，后房重按新声。姮娥端解妒娉婷。微云点缀，不放十分明。
朱人远曾经屈沱作歌屈沱者三闾大夫所居楚人谓江之别流为沱云 其二
屈大均（明代）

诗亡骚乃作，风雅变逾深。不是忠诚者，安知讽谏心。

花连渔父舍，苔长女媭砧。纸上多香草，童蒙拾至今。
批叶翘谏书纸尾
王继鹏（唐代）

春色曾看紫陌头，乱红飞尽不禁愁。

人情自厌芳华歇，一叶随风落御沟。
寄郢州崔守八首
陈造（宋代）

楚郢繁雄亚上都，莫愁风韵未应殊。
小园依旧深红色，曾辱遨头载酒无。
春夜
弘历（清代）

春夜漏仍永，离宫月色披。钟声来远寺，树影散疏枝。

蕊结灯垂燄，芬馀篆袅丝。山房翠云静，恰似去年时。
寄申伯胜三首 其三
刘昂霄（元代）

连昌能隔几牛鸣，不见令人鄙吝生。乘兴时思一相访，剧谈豪饮见真情。
阐阳驿二绝句 其二
洪适（宋代）

触石泉声高下闻，曾将两耳洗埃尘。相逢尊酒今谁侣，细草青花是故人。
南乡子 冬夜
黄升（宋代）

万籁寂无声。衾铁棱棱近五更。香断灯昏吟未稳，凄清。只有霜香伴月明。应是夜寒凝。恼得梅花睡不成。我念梅花花念我，关情。起看清冰满玉瓶。
孤鸾·天然标格
佚名（宋代）

天然标格。是小萼堆红，芳姿凝白。淡伫新妆，浅点寿阳宫额。东君相留厚意，倩年年、与传消息。昨夜前村雪里，有一枝先折。念故人、何处水云隔。纵驿使相逢，难寄春色。试问丹青手，是怎生描得。晓来一番雨过，更那堪、数声羌笛。归去和羹未晚，劝行人休摘。
宿江寺
齐己（唐代）

岛僧留宿慰衰颜，旧住何妨老未还。身共锡声离鸟外，

迹同云影过人间。曾无梦入朝天路，忆有诗题隔海山。

珍重来晨渡江去，九华青里扣松关。
和裴仆射看樱桃花
张籍（唐代）

昨日南园新雨后，樱桃花发旧枝柯。

天明不待人同看，绕树重重履迹多。
雨中花（睢阳途中小雨见桃李盛开作以下奉使途中作）
葛立方（宋代）

壮岁嬉游，乐事几经，青门紫陌芳春。未见廉纤，膏雨浥花尘。濯芳宝丝增艳，洗妆玉颊尤新。向韶光浓处，点染芳菲，总是东君。

苏州老子，经雨南园，为谁一扫花林。谁信道、佳声著处，肌润香匀。晓试何郎汤饼，暮留巫女行云。寄言游子，也须留眄，小驻蹄轮。
当可观月有归来清绝不成眠之句因广其意作五
郭印（宋代）

一别婵娟便隔秋，寒光今夕为谁流。
万家窗户人推枕，千里关山客倚楼。
酒欲忘怀难解醉，诗将遣兴却添愁。
空堂耿耿浑无寐，晓镜看来易白头。
闻勾龙司户会客山亭送酒殽及橄榄并简诸同僚
陆游（宋代）

东山如高人，吾辈岂易见；君独不出门，终日与相面。
阴晴烟雨不，朝暮知几变。
闻君交不渎，冠佩未尝燕。
弛张要有时，一笑山未谴。
高秋得佳日，折简唤诸彦。
风流非俗饮，歌舞参笔砚。
但恨五日尹，阻造三语掾。
清樽遣分似，霜果亦可荐。
烂醉君勿辞，光景真掣电。
红楼下联句
李益（唐代）

佛刹接重城，红楼切太清。紫云连照耀，丹槛郁峥嵘。 ——广宣

榱栋烟虹入，轩窗日月平。参差五陵晚，分背八川明。 ——李益

松韵风初过，莲陂浪欲倾。敬瞻疑涌见，围绕学无生。 ——杜羔
王宗臣赵处仁郑季克同游分得村字
刘黻（宋代）

出关非为看桃李，爱识西山深处村。
舟泊野桥分柳色，屐寻閒径破苔痕。
鸠占欲雨唤夫妇，鸡傍残阳聚子孙。
得友不知商议久，归来灯火已黄昏。
和
元绛（宋代）

晼晚年垂尽，阴沈气始凝。
云霄方一色，霰雪忽相仍。
何处兹辰方，吾州自古称。
稽山呈刻画，铿水弄鲜澄。
佛土横银界，天文露玉绳。
缏珠压帘翠，砻璧累台层。
昆露朝垂木，郇盐夕满塍。
浓梅明庾岭，乱蝶闹青陵。
舞缓来还转，惊多下忽腾。
藏崖未见睍，著霤即垂冰。
密处清何极，狂时力不胜。
夺鲜迷野鹤，汙白绝藩蝇。
孙幌方开卷，焦庐正曲肱。
悲鸣栓老骥，怒系下豪鹰。
顾我虽迟暮，当欢亦疆能。
醉怀思日富，病眼喜晨兴。
贺帐催休吏，宾筵幸得朋。
周诗诵昌满，邺酌对刘应。
赏为良辰乐，高宜善赋登。
鹴裘欣未至，青简使先蒸。
富岁还相庆，阳春各自矜。
酏颜均玉气，此墨出圭稜。
句待呼胡续，舟期访戴乘。
长谣辱君赠，珍感服吾膺。
圣号雅二篇 其六
赵湘（宋代）

烝哉皇极，道靡有息。勤勤以谟，罔视其迹。凿饮自鼓，耕食自绩。

维相以歌，勿荷后辟。
席太君挽辞二首
杨时（宋代）

禀粹猗兰秀，来嫔洛水滨。
一窥识公辅，三徒得儒真。
画翣流云气，松阡卧石麟。
哀荣今日事，谁复继前尘。
经赵处士居
杨衡（唐代）

云居避世客，发白习儒经。有地水空绿，无人山自青。

废梁悲逝水，卧木思荒庭。向夕霏烟敛，徒看处士星。
赠墨工陈伯升
敖陶孙（宋代）

古墨法变今百年，雪斋乃能幻神药。
杜刈肤清卫玠神，眼明再见老陈作。
墨如人意随短长，用这不尽渠解笑。
须君笔端驭龙蛇，他日始信入木妙。
次韵张受益六言兼戏方使君二首 其二
俞德邻（宋代）

燕玉公堪暖老，泽室我嫌犯斋。世事不均如此，临风渺渺余怀。
金陵道中遇雨寄功父光国五首 其四
萨都剌（元代）

骑马何人冲白雨，乘舆有客看青山。出城自谓身无事，冲雨看山未是閒。
坐狎浪阁
汪徵远（清代）

高阁临溪水，薄暮轩窗开。不见庵中僧，微雨潭上来。
顺阳东山下小池
邹浩（宋代）

行尽江山知几重，山前池沼尚残红。尘埃满眼欣相见，驻马垂杨夹岸风。
【中吕】山坡羊_与邸明谷孤
刘时中（元代）

与邸明谷孤山游饮
诗狂悲壮，杯深豪放，恍然醉眼千峰上。意悠扬，气轩昂，天风鹤背三千丈，浮生大都空自忙。功，也是谎；名，也是谎。
燕城述怀
云山有意，轩裳无计，被西风吹断功名泪。去来兮，便休提，青山尽解招人醉，得失到头皆物理。得，他命里；失，咱命里。
西湖醉歌，次郭振卿韵
朝朝琼树，家家朱户，骄嘶过沽酒楼前路。贵何如？贱何如？六桥都是经行处，花落水流深院宇。闲，天定许；忙，人自取。
怀长沙，次郭振卿韵
西楼高处，东城佳处，梦魂长绕湘南路。锦鳞无，塞鸿疏，大都来只为虚名误，老未得闲心更苦。杯，谁共举？花，谁共主？
怀武昌，次郭振卿韵
烟波渔父。扁舟归去，移家鹦鹉洲边住。任狂疏。恣痴愚，到头也有安排处，青箬绿蓑为伴侣。闲，也自取；忙，也自取。
侍牧庵先生西湖夜饮
微风不定，幽香成径，红云十里波千顷。绮罗馨。管弦清，兰舟直入空明镜，碧天夜凉秋月冷。天，湖外影；湖，天上景。
夏夜
陆游（宋代）

六尺筇枝膝上横，中庭岸帻听鼍更。
露零金掌汉宫晓，月度银河秦塞明。
菡萏晚花香未减，梧桐病叶堕无声。
关河又见新秋近，屈指流年一叹惊。
秋江离思送朱大之京
高柄（明代）

暮色带远屿，大江浩悠悠。临分未能别，红叶满汀洲。

夫子何所未，绮纨上国游。凉风吹飞旆，沙路鸣紫骝。

载酒江上石，把杯对高秋。遥山微雨晴，夕阳在孤舟。

海茜去翩翩，焉能狎群鸥。青云可翘首，沧波正安流。
锦城寓馆八首 其八
薛瑄（明代）

閒坐竹林内，风来见箨飘。轻烟晴冉冉，凉气晚萧萧。

易古还宗邵，书删却自尧。莫嫌耽典籍，清景美相调。
梦兰堂（送史谊伯倅潼川）
冯时行（宋代）

小雨清尘淡烟晚。官柳殢花待暖。君愁入伤阙眼。芳草绿、断云暖雁。

酒重斟，须再劝。今夕近、明朝乍远。到时暗花飞乱。千里断肠春不管。
如意院井诗二首 其一
华镇（宋代）

太平兴国古佛刹，小院得名如意轮。何人默识原地脉，凿井正会甘泉津。

阔容三尺白银瓮，深可二丈青丝缗。夏凉未觉冰雪冷，味美不啻醍醐珍。

寺僧知爱不忍惜，汲引无间都城人。鸣钟声歇更漏促，天鸡初报扶桑晨。

侧肩接足负担者，排闼争凑苍苔唇。丝瓶上下掉孔急，语笑嘈杂春雷振。

永日迢迢既云暮，健夫噏噏皆嚬呻。万人已喜用周给，一泓依旧清奫沦。
送贺秘监归会稽诗
梁涉（唐代）

尚道遗朝绂，从天降羽衣。储安四皓去，荣足二疏归。

垂耀珠随转，驰轩鹤送飞。轻舟镜湖上，宸翰作光辉。
题靖节图
郑鹏（明代）

八旬彭泽令，胡为赋归来。不为折腰劳，亦岂为衔杯。

世事与心违，感之良可哀。见几苟不早，屈辱终难排。

柴桑五柳下，茆屋荒苍苔。松菊喜犹存，田园多草莱。

力耕课僮仆，衣食聊自媒。生死等蜉蝣，轩冕轻尘埃。

劝酬杂农圃，欢眤及孺孩。意适辄有吟，落笔忘敲推。

纵心信所如，涧曲山之隈。衡门向夕启，孤舟正沿洄。

妻子笑将迎，鸡犬亦喧豗。乘化乐天命，靡复萦所怀。

缅兹绝代人，清风动九垓。廉顽与立懦，身没名不灰。

我生千载后，仰止心悠哉。风檐读公传，白日青天回。
行路难
释宝月（南北朝）

君不见孤雁关外发，酸嘶度扬越。
空城客子心肠断，幽闺思妇气欲绝。
凝霜夜下拂罗衣，浮云中断开明月。
夜夜遥遥徒相思，年年望望情不歇。
寄我匣中青铜镜，倩人为君除白发。
行路难，行路难，夜闻南城汉使度，使我流泪忆长安！
春词二首
李同芳（明代）

常年二月已清明，今年清明三月中。
寄语寻春携酒客，桃花虽歇有东风。
顷以多言害道绝不作诗两日读大学诚意章有感至日之朝起书此以自箴盖不得已而有言云
朱熹（宋代）

神心洞玄鉴，好恶审薰莸。云何反自诳，闵默还包羞。

今辰仲冬节，寤叹得隐忧。心知一寸光，昱彼重泉幽。

朋来自兹始，群阴邈难留。行迷亦已远，及此旋吾辀。
惠州野吏亭
黄仲通（宋代）

危亭治旧基，登览一何奇。
万态罗浮景，三章宰辅诗。
岚光如画处，霁色乍开时。
味此休间趣，惟予野吏知。
禽兽昆虫之孝十首·青蚨
林同（宋代）

子母不相离，何心办捣蚨。
忍能利铜臭，不枉唤钱愚。
雪夜
陆游（宋代）

病卧湖边五亩园，雪风一夜坼芦藩。
燎炉薪炭衣篝暖，围坐儿孙笑语温。
菜乞邻家作菹美，酒赊近市带醅浑。
平居自是无来客，明日冲泥谁叩门！
童子名道员年五岁馀不茹荤随母往来禅林旦夕稍长即与落发觅诗作此授之
释德洪（宋代）

气与秋容一倍清，出尘风骨自天成。逢僧论性人皆说，指佛高谈母亦惊。

已觉君家钟善庆，从来我法付豪英。他年勘遍诸方老，古寺编蒲更道情。
乙卯秋外赴金陵省试不售诗以慰之三首 其三
毛秀惠（清代）

重阳风雨滞幽斋，失意人难作遣怀。篱菊已花还觅醉，便须沽酒拔金钗。
次韵和谢江陵杨县丞投赠四首 其四
项安世（宋代）

买臣五十贵何疑，衣锦怀章亦未迟。苕霅有情依辇毂，簪缨无数足亲知。

只消笑向长安得，何用歌穿郢市为。江汉沮漳吾老矣，药囊如栉气如丝。
小桃红·杂咏
盍西村（元代）

绿杨堤畔蓼花洲，可爱溪山秀，烟水茫茫晚凉后。捕鱼舟，冲开万顷玻璃皱。 乱云不收，残霞妆就，一片洞庭秋。
泊冷水浦
曹勋（宋代）

前夕放船湘□步，约到衡州来日午。
五程一减作三程，谢渠江涨半篙清。
今日雨来三四五，又闭疏蓬听暮雨。
长年商量泊舟所，雨外青山更青处。
大观祭风师六首
佚名（隋代）

吹嘘于喁，披拂氤氲。
众穷咸作，潜运化钧。
恩大功丰，酬神维恭。
嘉赠盈箱，于物有容。
句
杜去轻（宋代）

缘曾分明种，故发入云香。
月林草堂图 其二
钱杜（清代）

一丛两丛山桂花，三点两点秋星斜。星禽争宿触溪簖，野碓激星翻风车。

主人留客镫下语，诉说从前乱离苦。夜阑幽咽不成声，一院秋虫落如雨。
贺庞少尹除太常少卿
贾岛（唐代）

太白山前终日见，十旬假满拟秋寻。
中峰绝顶非无路，北阙除书阻入林。
朝谒此时闲野屐，宿斋何处止鸣砧。
省中石镫陪随步，唯赏烟霞不厌深。
垂柳短吟
邵雍（宋代）

临溪拂水正依依。更被狂风来往吹。
薄春不胜烟羃羃，深春无往日迟迟。
谁家缥渺青罗帔，何处蹁跹金缕衣。
犹恐离人肠未断，满天仍看乱花飞。
远色阁二首
郭印（宋代）

高人了色空，法界无近远。
客来一登临，正好高著眼。
海上
周锡渭（清代）

海上仙人唾作花，腰垂文绶玉琳华。白鸾翅满蓬山雪，赤鲤鳞开阆苑霞。

一自丹泥蟠石鼎，几劳绛节驻云车。归来笑指红桐树，可有灵根出露芽。
和贾相公览杜工部北征篇
宋祁（宋代）

唐家六叶太平罢，宫豔醉骨恬无忧。
阿牵诟天翠华出，糢糊战血腥九州。
乾疮坤痍四海破，白日杀气寒飕飗。
少陵背贼走行在，采梠拾橡填饥喉。
眼前乱离不忍见，作诗感慨陈大猷。
北征之篇辞最切，读者心陨如摧辀。
莫肯念乱小雅怨，自然流涕袁安愁。
才高位下言不入，愤气郁屈蟠长虬。
今日奔亡匪天作，向来颠倒皆庙谋。
忠骸佞骨相撑拄，一燎同烬悲崑丘。
相君览古慨前事，追美子美真诗流。
前王不见后王见，愿以此语贻千秋。
偈颂七十八首
释正觉（宋代）

南亩黄云禾弄穟，中洲白云苇成花。
归舟恰向其间过，一棹清风夜到家。
答李光丞
杨亿（宋代）

豹尾森森拂画簷，久留雕辇阅牙签。
字分三豕惭该博，馔费双鸡愧属厌。
滥迹缙绅同北枳，草仪对禅待南鹣。
相门兰玉裁新句，祇恐京城纸價添。
元日椒花颂
刘臻妻（魏晋）

璇穹周回，三朔肇建。青阳散辉，澄景载涣。美哉灵花，爰采爰献。

圣容映之，永寿于万。
海上杂诗 其三
宋荦（清代）

杰阁从前代，山海关城楼。平看碧海流，千年留碣石，一发辨登州。

潮送斜阳落，风传绝塞秋。倚阑聊咏志，俊鹘下荒洲。
瑞云潭
薛珩（宋代）

一派寒潭阚碧虚，閒云自有卷还舒。
夜来数仞祥光起，早去溪头听诏书。
菩萨蛮
刘子才（宋代）

题花曾蘸花心露。当初误结丁香树。往事小蛮窗。新愁桃叶江。

缓歌留薄醉。急登人千里。梅瘦月阑干。断云春梦寒。
送传提干
释善珍（宋代）

渡江诸老尽兰荪，当日琳琅照一门。
龙去难寻神剑迹，鹤归犹一旧巢痕。
百年阀阅须关念，五里松楸易断魂。
京浙故人无恙不，相逢一为问寒温。
过姑孰作
李冲元（宋代）

琉璃万顷碧如堆，画栋连云户牖开。
晴嶂势吞三楚尽，暮潮声带九江来。
六朝寂寞惟流水，孤垒荒凉史旧台。
惆怅骑鲸人已老，夜船空棹月明回。
代答
王禹称（宋代）

何必骖鸾上五云，由来吾道贵全身。君看白日冲霄者，多是偷桃窃药人。
早春
白玉蟾（宋代）

南枝才放两三花，雪里吟香弄粉些。
淡淡著烟浓著月，深深笼水浅笼沙。
康郎山怀古
杨垕（清代）

白浪连天地，萧条战伐尘。驱除民有主，割据尔何人。

百战艰穷寇，诸公解致身。由来开创业，草木亦能神。
再次韵并寄宁州孙子发
李之仪（宋代）

顾我从来奈烹煮，况复颠风并怪雨。出门未必趁鸿鹄，闭门何曾下縿缕。

比来重作坐禅僧，日与虚空相晤语。初非小智肯自私，终谓大国不可怒。

倦途倾盖得吾人，独喜山行逢豹雾。仅愧依融累岁留，犹胜投闳经宿去。

东州胜事久欲讲，老滕元将效怀祖。岂知敏手骤输君，使君方咏罗敷女。

愿侍一笑作先容，试觉醍醐分酪乳。宁州别乘吾所畏，屹然万弩不得注。

寄声到眼不须论，毕竟生涯谁能主。
旱夏纪异诗五章 其二
姚燮（清代）

亢阳激阴厉，鬼盛神无权。圻宇如铁围，冥气流毒祆。

坏屋投饿鸱，窳沼焚枯鳣。毕方蒙楮衣，土耗驱前旃。

娭娭枭杨魂，惨笑来狎烟。即非高明家，独履森矛鋋。

鬨城伐金鼓，彻夜雷阗阗。老稚百万心，破碎无一全。

警恶聊代刑，司命实惟天。厌禳穷大傩，孰来拯其瘨？
养生
陆游（宋代）

西游曾受养生书，晚爱烟波结草庐。
两眦神光穿夜户，一头胎发入晨梳。
邀云作伴远忘返，与鹤分窠宽有余。
占尽世间闲事业，任渠千载笑迂疏。
咏怀旧隐十五首 其七
吴当（元代）

契阔风云会，栖迟道路长。老来犹作客，春至好还乡。

酒醒天连屋，诗成草满塘。家声尚清白，世态任炎凉。
过谢家塘少时故居感作六章 其二
姚燮（清代）

北庭两荆树，耀日敷紫英。自作枯朽摧，陂地馀荒青。

可怜院南竹，洁绿能媚晴。谁搜云底风，复觅湘环声。

石隙多斜阳，照见苔色明。苔色苍以黄，蹊断苦难行。

空抚樱桃枝，感彼芳华零。
题宋璟梅花亭
弘历（清代）

东川成赋后，此处有亭留。梓里馀风远，梅花古调幽。

谁欤凭点馀，乍可适歌游。绕砌寒英绽，平池活水流。

才华唐岂乏，忠亮世稀俦。俪句寻廊读，端知气味投。
题定武本兰亭
陈长方（宋代）

昭陵一入见无从，镌石犹将赝本供。
八法典刑今在此，华在天外立三峰。
水司陶君种桃柳成各有诗予和二首 其二
李梦阳（明代）

如何梁苑地，忽见武陵津。汎汎青霞水，盈盈红锦春。

果熟贫民食，无儿许妇人。
咏垂丝蜘蛛嘲云辨僧
杨苎萝（唐代）

吃得肚婴撑，寻思绕寺行。空中设罗网，只待杀众生。
徂岁
释善珍（宋代）

徂岁忙如电后雷，新年又下急符摧。
雪将解舞絮夸柳，春遣先锋花付梅。
窗白看书俄晻霭，炉红炙手倏寒灰。
凭栏大笑无人会，瞥尔晴空一鸟来。
泗上 其三
杨时（宋代）

闻道河流闭，逢人每问津。天高云羃羃，风细水鳞鳞。

未种江陵橘，空思千里莼。且邀明月伴，相对解纶巾。
题黄应龙所藏巨然庐山图
文徵明（明代）

筠阳文学倦官职，十年归来四壁立。探囊大笑得片纸，不啻琼球加拾袭。

㩦来示我俾品评，谓是名僧巨然笔。涣迹漓踪那辨真，行间双印还堪识。

古篆依稀赣州字，先宋流传非一日。要知源委出珍藏，未论谁何定名迹。

墨渝纸敝神自存，老笔嶙皱况超逸。冈峦迤逦蒙密树，浦溆萦纡带村室。

盘盘细路绕山椒，斜引鱼梁更东出。途穷山尽得幽居，穹宫杰构临清渠。

仙邪佛邪定何处，髣髴胜境如匡庐。还从文学问何如，大笑谓我言非虚。

自言远游真不俗，曾见庐山真面目。五老之峰披白袍，玉虹万丈时飞瀑。

某丘某壑皆旧游，展卷晴窗眼犹熟。秪今老倦到无由，对此时时作卧游。

惭余裹足不出户，闻君此语心悠悠。高怀只尺已千里，眼中殊觉欠扁舟。
次韵公显木犀
张纲（宋代）

铺茸紫葵乱晴飔，点金寒菊栖短篱。木犀韵高陋凡枝，顾与葵菊同阶墀。

香闻十里自绝奇，造物岂偏雨露滋。閒见层出珠琲垂，鹅黄靛妆宫样宜。

烟销红日下薄帷，宴坐幽窗风度时。颇觉飘飘兰蕙姿，着人不去催作诗。

李侯为续离骚辞，香草端从笔下移。花前把卷不停披，何以酬君金屈卮。
仲弓意欲协律作此戏之
邹浩（宋代）

王郎豪翰落明珠，自合鹓行俨帝居。底事奉常思协律，不归天禄更雠书。
日击
李新（宋代）

悬知九折自成医，瘦骨绵绵尚胜肥。
引睡文书满床榻，病儿犹枕乐天诗。
偈颂一百二十三首 其五十八
释崇岳（宋代）

空手把锄头，蚊子上铁牛。步行骑水牛，黄河水逆流。

人从桥上过，猛虎当路坐。桥流水不流，佛祖是仇雠。
张玉轩南园
朱南杰（宋代）

南园不与昔时同，绵亘规模十里通。万石倚山如踞虎，一亭跨里似垂虹。

虚堂旧占梅边月，曲径新添竹外风。诗料满前吟不尽，主人樽酒未应空。
次李东迁寄娄云西两诗韵
释居简（宋代）

远明双白倦揩摩，镜里星星绿变皤。凝不飞云疑有蒂，润潜分井信无波。

鹤安屡空都忘去，鼠笑长贫绝见过。宛转门前听歌鸟，倚风疏柳正婆娑。
秋思十首 其九
李纲（宋代）

古后有明训，霜降休百工。草木日摇落，蟋蟀鸣堂中。

岂不感时节，念此岁复穷。劳生真一梦，飘泊随西东。
赠五岳观王道士二首 其二
赵抃（宋代）

道士修真心地乐，域自逍遥乡寂寞。世间名利任纷纷，一弄清琴一炉药。
拙庵
朱朴（明代）

陇西鹦鹉能人言，林下鸤鸠拙如我。鸤鸠饮啄田野閒，鹦鹉雕如怨人锁。

举世悠悠机事深，岂有机事无机心。徒令乞巧向天女，未若灌畦从汉阴。
偈七首 其一
释守端（宋代）

鸟有双翼，飞无远近。首出一隅，行无前后。
次韵叶首善龙图见寄
孙觌（宋代）

十年流落卧漳滨，种秫畦蔬手自亲。心似疲牛犹喘月，身如病木岂知春。

试弹长铗撩公子，忽解绨袍值故人。健笔纵横惊老眼，恍疑帝所梦韶钧。
女冠子·元夕
蒋捷（宋代）

蕙花香也。雪晴池馆如画。春风飞到，宝钗楼上，一片笙箫，琉璃飞射。而今灯漫挂。不是暗尘明月，那时元夜。况年来、心懒意怯，羞与蛾儿争耍。
江城人悄初更打。问繁华谁解，再向天公借。剔残红灺。但梦里隐隐，钿车罗帕。吴笺银粉砑。待把旧家风景，写成闲话。笑绿鬟邻女，倚窗犹唱，夕阳西下。
次韵和康侍郎雪后小雨二首
林季仲（宋代）

白头羞见尊前烛，頳颊深凭瓮里春。
不分落梅纷似雪，更兼疏雨细如尘。
绍兴朝会十三首 皇帝降坐用《乾安》。
郊庙朝会歌辞（宋代）

帝坐荧煌，廷绅肃穆。对扬天休，各恭尔服。颂声洋洋，弥文郁郁。

礼备乐成，永膺多福。
题李伯时三教图卷 其一
李纲（宋代）

祖师西来，亿劫谁伍。眷焉摩尼，烛此下土。沧海津梁，脱离幽苦，至哉流宗，以振聋瞽。
呈杨谨仲二首
赵蕃（宋代）

南浦相逢使蜀船，为余高举送行篇。
我行纵有荣枯异，可乏新诗处处传。
画马为内学生题
顾清（明代）

毵毵嫩绿垂杨短，冉冉晴沙御堤软。骅骝行惯稳不惊，圉人徐牵不教远。

飞黄食料三品丰，青丝络首飘风騣。曾见沙场征战苦，方知此物是真龙。
尧山
米芾（宋代）

信美此山高，穹窿远朝市。暑水结苍阴，飞泉落晴翠。
冬夜读几案间杂书得六言二十首
刘克庄（宋代）

昔有初祖见性，今无导师指迷。
死底埋震旦东，活底在葱岭西。
次刘苍涯见访
萧立之（宋代）

山里清怀人得知，地炉灰冷雪来时。七年有别君仍壮，一事无成我自悲。

履豨应为天下计，缚鸡曾见故人诗。欲谈世事难相就，不为冲寒脚力疲。
祠庙南海庙
张诩（明代）

江湖信有沧溟大，天地长留此庙新。一代碑文韩愈古，千年封号本朝真。

波罗影外迎初祖，铜鼓声中格远人。十雨五风神是主，愿昭灵贶答皇仁。
秋风
严粲（宋代）

门与姑山对，溪边有故庐。别来三径菊，閒却一楼书。

水碓长腰米，村船巨口鱼。秋风归去好，留滞意何如。
送刘四畋二首 其二
刘攽（宋代）

肥水不能远，祇今行子东。高秋千里月，暮景一帆风。

时节迎黄菊，汀洲下早鸿。江天多胜事，无术与君同。
莫春
释善珍（宋代）

门外柳花过，似予飘泊身。
吟高妨定衲，客久羡归人。
无药可医俗，有钱难买春。
山中旧同伴，招隐寄书频。
二月二十三日南雄解舟二首 其二
杨万里（宋代）

水没蒲芽尚有梢，风吹屋角半无茅。急滩未到先闻浪，枯树遥看只见巢。
书浩然碑有感
符锡（明代）

古人今不见，安遣泪双垂。早愧平原笔，缘书有道碑。

纲常元有赖，天地本无私。爽气西山在，终然百世师。
赠蔡茂先
苏轼（宋代）

京城三日雨留人，吴市门前访子真。
赤脚长须俱好事，新诗软语坐生春。
邺侯久有牙签富，太史犹探禹穴新。
不惜为君挥尺素，却忧善守备三邻。
示同学
姚勉（宋代）

蚕丝义理苦追寻，方寸那容外物侵。
伯乐未逢无识价，子期不遇少知音。
泉源有本渊渊静，学海无涯步步深。
仰望泰山高北斗，何时许我一登临。
五老峰
杨杰（宋代）

乾坤重年德，五老固苍颜。亿万的间寿，二三云外山。

天高汉星聚，世治舜臣闲。应笑游河客，悠悠去不还。
自悲
白居易（唐代）

火宅煎熬地，霜松摧折身。因知群动内，易死不过人。
次韵吴少保春日四首 其三
项安世（宋代）

米家书画最难忘，唤起眉间大宅阳。酒病春愁都洗尽，贴黄小字荐贤章。
姑苏杂咏 师子林十二咏 吐月峰
高启（明代）

四更栖鸟惊，山白初上月。
起开东阁看，正在云峰缺。
李资深赠古瓦砚及诗
王十朋（宋代）

世贵铜雀砚，常患伪乱真。千金买渴雀，虚名何足珍。

李生心好古，身困道不贫。得此佳陶泓，制由万道人。

慇勤持赠我，器古诗清新。置之窗几间，日与毛颖亲。

未能草太玄，姑用注获麟。罗文及端紫，贵幸无比伦。

屈尔居蓬窗，与我同艰辛。研磨媚权贵，挥染劳精神。

兹我所不敢，铭以书诸绅。
芦山寺
舒坦（宋代）

江云扶雨暖溶溶，来往东西只信风。
早晚晴阴浑不定，青山半在有无中。
鹅鸭相呼初出田，昏昏云日澹平川。
寒云数簇山南北，不见人家空见烟。
十僧诗和曾子唯 其三 游僧
黎景义（明代）

振衲离萧寺，修途寄远踪。渡芦江月破，飞锡岭云冲。

不记归来路，常闻到处钟。旧时方丈外，西向几枝松。
榜书轩曰景白以炉香事乐天像因题律诗六韵其上
张镃（宋代）

贤如文正及文忠，迂叟东坡尽学公。自愿人才虽太远，仰希閒乐或相同。

墅邱寺观游须遍，台榭舟桥乐未穷。酩酊酒𢬵犹欠量，平夷诗效竟无功。

子迟发白如先约，官达名高定不逢。赖有香山类东刹，西方内院各心空。
赠盱眙令王邦直
李昭玘（宋代）

樽酒留连淮水边，一灯相对共茫然。退閒得计我华发，抚字有声君壮年。

幸有高情种松竹，可无馀思落淮川。南金不用充行赆，古锦囊中乞数篇。
赠夏肯甫
叶适（宋代）

自识贤尊熟，常将远到期。
忽传千古信，虚抱一生颖。
恨菊来何久，愁梅去转迟。
应留起春蛰，词落未堪悲。
寄朱仁叔伦魁
吴惟信（宋代）

论文豁意气，把酒见情亲。一别不知返，烟花空自春。

边愁生鼓角，客梦落风尘。相约在何许，买山归卜邻。
游玉华洞
李弥逊（宋代）

步出山门日已西，昏鸦寒并隔巢枝。
更寻陈迹穿阴洞，藓壁关真屈径奇。
除夕前四日送杨户部之官河南
于慎行（明代）

送子岁云晏，踟蹰可奈何。酒边生白发，雪里渡黄河。

落魄才难尽，飞扬意故多。春风洛阳道，早晚听鸣珂。
重读唐太宗纪
范成大（宋代）

父子情深苦亦深，盖天神武一沾襟。
想当拔刃投床际，也忆海池舟里心。
承乾谋父保天年，青雀图兄亦两全。
隐刺诸儿却孥戮，一私知隔几山渊。
更张聊欲亢吾宗，仁孝承家合至公。
天发杀机那可料，正投阿武祸胎中。
运司园亭十咏 其一 山堂
章楶（宋代）

古木郁参天，苍苔下封路。幽花无时歇，丑石终朝踞。

水竹散清润，烟云变晨暮。何必忆山林，直有山林趣。
壬辰九月二十二日再入讲筵进讲得诗三首 其二
林文俊（明代）

迩英持橐总儒绅，香案前头立讲臣。颇怪地偏饶雨露，不知身已近星辰。

彤墀仗簇皇威肃，玉几书呈御览新。讲罢自天传赐宴，九重喜色溢龙鳞。
首尾吟 其一二九
邵雍（宋代）

尧夫非是爱吟诗，诗是尧夫喜老时。明著衣冠为士子，高谈仁老作男儿。

敢于世上明开眼，肯向人间浪皱眉。六十七年无事客，尧夫非是爱吟诗。
巩县初见黄河
欧阳修（宋代）

河决三门合四水，径流万里东输海。
巩洛之输夹而峙，河来啮输作沙嘴。
输形迤逦若奔避，河益汹汹怒而詈。
舟师弭楫不以帆，顷刻奔过不及视。
舞波渊旋投沙渚，聚沫倏忽为平地。
下窥莫测浊且深，痴龙怪鱼肆凭恃。
我生居南不识河，但见禹贡书之记。
其言河状钜且猛，验河质书信皆是。
昔昔帝尧与帝舜，有子朱商不堪嗣。
皇天意欲开禹圣，以水病尧民以溃。
尧愁下人瘦若腊，众臣荐鲧帝曰试。
试之九载功不效，遂殛羽输惭而毙。
禹羞父罪哀且勤，天始以书畀於姒。
书曰五行水润下，禹得其术因而治。
凿输疏流浚畎浍，分擘枝派有条理。
万邦入贡九州宅，生人始免生鳞尾。
功深德大夏以家，施及三伐蒙其利。
江海淮济洎汉沔，岂不浩渺汪而大。
收波卷怒畏威德，万古不敢肆凶厉。
惟兹浊流不可律，历自秦汉尤为害。
崩坚决壅势益横，斜跳旁人惟其意。
制之以力不以德，驱民就溺财随弊。
盖闻河源出昆仑，其输上高大无际。
自高泻下若激箭，一直一曲一千里。
湍雄冲急乃迸溢，其势不得不然尔。
前岁河怒惊滑民，浸漱洋洋淫不止。
滑人奔走若锋骇，河伯视之以为戏。
呀呀怒口缺若门，日啖薪石万万计。
明堂天子圣且神，悼河不仁嗟曰喟。
河伯素顽不可令，至诚一感惶且畏。
引流辟易趋故道，闭口不敢烦官吏。
遵涂率职直东下，咫尺莫可离其次。
尔来岁星行一周，民牛饱刍邦羡费。
滑人居河饮河流，耕河之坝浸河濆。
嗟河改凶作民福，呜呼明堂圣天子。
题春江忆别图
刘崧（元代）

渝川故人黄子雅，天机深沈好挥洒。往与范君别螺川，写图远寄螺川下。

螺川东偏呀石矼，呼吸万里之长江。江流不返客行远，何以使我愁心降。

是时春风散杨柳，十里啼莺劝人酒。肠断逢君复送君，买船夜下渝川口。

双凫俱飞今独还，为子一赋河梁篇。向来照见惜别恨，惟有明月留青天。

断矶侧岛秋毫杪，肯信离愁是中少。水生浦溆万舸集，日落天涯数峰小。

故人别来今几秋，落叶夜满城南楼。至今展卷忆旧别，对之如见春江流。

嗟君久别何能返，霜雪惊心岁年晚。一春尘土暗沾衣，千里松楸终在眼。

功名富贵复几时，林下閒人相见稀。飞鸿远征碧海外，春至亦复思南归。

人生离别岂云暂，我亦临图伤梗汎。便将高谊谢陈雷，从此深情见黄范。
七月五日二首
苏轼（宋代）

避谤诗寻医，畏病酒入务。
萧条北窗下，长日谁与度。
今年苦炎北，草木困薰煮。
况我早衰人，幽居气如缕。
秋来有佳兴，秫稻已含露。
还复此微吟，往和糟床注。
何处觅新秋，萧然北台上。
秋来未云几，风月已清亮。
云间耸孤翠，林表浮远涨。
新枣渐堪剥，晚瓜犹可饷。
西风送落日，万窍含凄怅。
念当急行乐，白发不汝放。
郴江迁客
罗隐（唐代）

不是逢清世，何由见皂囊。事虽危虎尾，名胜泊鹓行。

毒雾郴江阔，愁云楚驿长。归时有诗赋，一为吊沉湘。
宿山家效孟浩然
黄庭坚（宋代）

秋阳沈山西，委照藩落下。
雾连云气平，蒙蒙翳中野。
空村晚无人，一二小蜗舍。
老翁止客宿，乔木縻我马。
松炉依稀烟，槁竹照清夜。
幽泉抱除鸣，生涯渺潇洒。
翁家炊黄粱，杀鸡延食罢。
问余所从谁，庸讵学丘也。
投身解世纷，耻问老农稼。
予生久邅回，百累未一谢。
斑斑吾亲发，弟妹逼婚嫁。
无以供甘旨，何缘敢闲暇。
安得释此悬，相从老桑柘。
赠晋江掌教陈昌期赴任
陈献章（明代）

身为五典三纲主，官作司徒典乐看。教授苏胡元有样，莫将资级小儒官。
偈二十七首 其十三
释绍隆（宋代）

光非照境，境亦非存。光境俱忘，复是何物。百草头上，罢却干戈。
秋风篇
梅尧臣（宋代）

秋风白虎嘷，长庚光如刀。水源缩窍穴，木根潜脂膏。

啄实已细毳，齧枯皆竖毛。鬼啼竹篱梢，月黑为朋曹。

小儿莫畏声，破管偶值遭。挂掇青红蕡，拆剖皱刺韬。

熟坠存虚房，瘦敛由失薅。西吹几万里，乃起东海涛。

衡舂困龟鱼，白沫丘岳高。原扬烂屋茅，岸裂枞船篙。

贫门易𦵧藉，远游难撑操。驱云失巫宫，迸雨入楚壕。

搅空神兵发，穿窟乖龙逃。唯恐五色石，女娲补不牢。

摆落缺西北，赤子何熬熬。常娥近天箕，学簸不学溞。

欲使糠秕尽，撼死千岁桃。王母不敢诉，倚日黄人豪。

自与穆天子，终朝醉酕醄。后得汉武帝，述以再种劳。

因之来横汾，作辞心切忉。
减字木兰花（江阴州治漾花池）
张孝祥（宋代）

佳人绝妙。不惜千金频买笑。燕姹莺娇。始遣清歌透碧霄。

主人好事。更倒一尊留客醉。我醉思家。月满南池欲漾花。
游楞伽山
潘之恒（明代）

移棹出横塘，悠然见上方。
天从湖尾缩，山带树容苍。
客病消茶碗，禅心醒石床。
翻怜台畔草，尽作苾刍香。
和无咎二首
张耒（宋代）

年芳经雨能几许，客愁得暖不肯融。
眼看乳燕行已哺，手种小桃随分红。
世情付睡莫泾渭，物态逢春无异同。
清时赖是未禁酒，须惜红紫转头空。
春日即事九首
李廌（宋代）

怒风吹老屋，急雨闹空庭。
莫叹林花尽，悬知陇麦青。
贾谊宅
丁炜（清代）

洛阳才子屈长沙，旧宅开残橘柚花。天下治安犹痛哭，南方卑柚漫伤嗟。

霜寒废阁啼妖鵩，日落荒庭集暮鸦。千载怀湘同有恨，赋成骚客鬓应华。
夜游宫·城上昏烟四敛
方千里（宋代）

城上昏烟四敛。画楼外、陡听更点。千里相思梦中见。恨年华，逐东流，随急箭。

帘影参差转。夜初过、水沈烟乱。剩枕余衾故人远。忆闲窗，亸云鬓，低粉面。
清河晓发
金学莲（清代）

城墙侵晓噪乌鸦，芦荻连天屋外斜。水落黄河全改岸，风晴白野半飞沙。

车声绕路二三辆，酒店垂旗四五家。咫尺浊流犹待渡，褰裳依约上星查。
江上羁情
刘希夷（唐代）

独下三江路，飘如一叶浮。卧查冲险洑，欹树压平流。

岸枝时冒挽，潬沙或碍舟。出没见帆影，远近闻棹讴。

浦花春似雪，江气晓如秋。白云乖帝里，舟徼。
和千家诗六十首 其十六 绝句
李江（明代）

绿树青山一揭蓬，水晴烟断岸西东。月来竹院无人过，闲扫松花对午风。
登望湖亭
林澍蕃（清代）

九江如发归浔阳，彭蠡势欲排南昌。太清元气日相撼，东南忽南天苍茫。

天垂地尽涛声去，有客登高独延顾。日出唯看蹴浪浮，云飞不到开帆处。

昨夜秋风来楚关，数声哀雁浮云间。望湖亭上一流目，片片飞入康郎山。

眼中浩荡迷旧国，一叶飘然作孤客。波神仿佛解我怀，三日送我吴城来。

匡君五老亦相笑，问君远游何日回。吁嗟乎，祢衡踯躅鹦鹉洲，王粲独上荆州楼。

书生命蹇不如意，风尘满目多烦忧。径要江湖万斛水，洗我胸中结轖之奇愁。

我今欲上縢王阁，秋水长天日寥廓。广宴时无阎伯玙，子安词赋空萧索。

又欲往观丰城古剑池，拔剑却立星离离。张华雷焕一死不复得，纵有干霄紫气谁当知。

以兹落莫还挥手，不用登临更回首。他日重乘万里风，骑鲸直上攀南斗。
送徐宋臣监丞补外
杨万里（宋代）

出处何心一似云，世间万事不关身。
补天链石无虚日，忧国如家有几人。
千载芬香只忠孝，百年富贵竟埃尘。
看君两鬓青青在，不晚皈来侍玉宸。
金陵十二钗正册 妙玉
曹雪芹（清代）

欲洁何曾洁，云空未必空。可怜金玉质，终陷淖泥中。
秋思
张玉孃（元代）

爽籁生灵迳，清秋澹碧空。
乘凉賖月色，间夜行出帘栊。
独坐耿圃扇，罗衣吹暗风。
悟人一言
邵雍（宋代）

百虑谋犹拙，一言迷自开。
世间无大事，天下有雄才。
唯恐人难得，宁忧道未恢。
忌心都去尽，何复病尘埃。
入湘二首 其一
徐照（宋代）

入湘无浊水，天亦悯忠臣。阴结鱼龙气，香闻兰杜春。

高吟方有思，静望忽伤神。舟上多渔父，应无似昔人。
次梁教授见贻韵五首
陈造（宋代）

红尘半世仅绯衫，白首官曹两换衔。
羞见淮乡隐君子，紫芝黄独老嵌岩。
送季平道中四绝
郑刚中（宋代）

霜风落叶小寒天，去客依依马不鞭。
我最平生苦离别，可能相送不悽然。
用幽字韵呈汪守谢倅
陈傅良（宋代）

旌骑收人迹，簪绅杂道流。
引杯忘日永，得句与山幽。
行在今当路，中兴此望州。
为将登览目，著处访边筹。
送友人
牟融（唐代）

有客棹扁舟，相逢不暂留。衣冠重文物，诗酒足风流。

官路生归兴，家林想旧游。临岐分手后，乘月过苏州。
句
蔡肇（宋代）

叠嶂巧分丁字水，腊梅迟见二年花。
题鲜于秋林园
司空曙（唐代）

雨后园林好，幽行迥野通。远山芳草外，流水落花中。

客醉悠悠惯，莺啼处处同。夕阳自一望，日暮杜陵东。
送潘述宏词下第归江外
李端（唐代）

唱高人不和，此去泪难收。上国经年住，长江满目流。

弈棋知胜偶，射策请焚舟。应是田□□，玄成许尔游。
九日登琼台再次前韵
李光（宋代）

异乡感节物，聊赴使君请。层台缥缈间，野旷天宇静。

木落水涵缥，氛雾俱远屏。篱边菊斓斑，远摘带沙泞。

谁云鼓吹雄，谩欲等蛙黾。短发不胜簪，乌帽倩谁整。

衰颓强追欢，起舞羞顾影。君忧白昼短，我爱清夜永。

三釂意弥勤，殽酒罄杯皿。弃置身外事，聊复乐俄顷。

世方汹波澜，我心犹古井。归来豪兴尽，宴坐朝内景。

明朝汲新泉，旧箧馀赐茗。
出郊偶赋
吴潜（宋代）

聊驱小队出郊圻，天遣凉风却午曦。
雨脚似披千疋练，山容如午数层帷。
并岸低畴苗颔长，近坡高陇稻头垂。
因他景物思吾土，还是黄鸡白酒时。
中秋对月
王恭（明代）

风笛楼前万叶乾，碧天如水浩漫漫。鸿声远度黄姑小，兔影斜临玉镜寒。

塞北将军空倚恨，湘南游子莫凭栏。异乡今夜堪惆怅，何处明年更独看。
题关将军四画 其二 破七军
王世贞（明代）

鲸波涨天天为赤，鼍鼓殷城城欲坼。七军肉臭鱼不食，于侯吞声庞侯咤。

尔庞七尺殉汉贼，碧眼小儿黠于鼫。麦城将星忽中堕，高庙神灵扶不得，有血还作西川碧。
吴中秋日
周文璞（宋代）

郊原落叶已离离，尚有孤花闯短篱。
小醉不成怜病后，苦吟未了说愁时。
斗鸡走狗爰丝喜，临水登山宋玉悲。
豆角已收无别事，待同野老赴襟期。
寺中
姜夔（宋代）

幸自不居城，西风觉又生。
空山多雨气，废寺少人声。
发为忧时白，吟因入夜肖。
推窗问天色，犹有佛灯明。
和秉国招景仁不至云方作书与光论乐
司马光（宋代）

小桃佳李实如拳，西湖尽眼铺芳莲。
景仁不从乡贤饮，为此乐论方穷研。
周衰官失畴人散，钟律要眇谁能传。
近人欺人出私意，最可闵笑房生颠。
如光初不班宫羽，是非得失安敢专。
每烦教谕累百纸，顽如铁石不可镌。
王李阮胡相底毁，各执所学何妨偏。
景仁家居铸鬴斛，欲除民瘼恐未然。
要须中和育万物，始见大乐这功全。
隆福寺行宫六景 其二 翠微室
弘历（清代）

岩腰卜筑绿云围，绝胜江楼坐翠微。视听之娱足以极，冲容而静于焉归。

天倪道筦参元要，木疏禽经辨是非。疑有广成丹鼎迹，几回翘首眄林扉。
水调歌头 寿二亲
江万里（宋代）

生日重重见，馀闰有新春。为吾母寿，富贵外物总休论。

且说家母旧话，教学也曾菽水，亲意尽欣欣。只此是真乐，乐岂在邦君。

吾二老，常说与，要廉勤。庐陵几千万户，休戚属儿身。

三瑞堂中绿醑，酿就满城和气，端又属人伦。吾亦老吾老，谁不敬其亲。
咏槐
宋庠（宋代）

万物迎春兔目开，亭亭圆影覆莓苔。
孤根信得全身地，可待山中养不材。
同徐铸访七星岩石罅祖龙学题名作长歌
梁鼎芬（清代）

秋风动地潭水枯，清游载酒子与吾。笑谈已过芡塘外，回见村屋皆画图。

纷纷姓氏满岩洞，周书宽博包书癯。范阳择之亦至此，博陵崔子相驰驱。

更闻石罅字未灭，苏斋有纸不得摹。春洲畸人始寻见，著书且补仪徵无。

我今粗猛仗心胆，子复英特少髭须。巉岩共向仄径入，鞠躬恍若公门趋。

余生世途每宽坦，到此真觉形体拘。手扪苔壁引蛇沫，以火斜烛相叫呼。

分明七字鲁公体，银钩洒落琼枝腴。回身小立若有会，追忆史乘微叹吁。

公昔从游泰山下，要埒守道兼宽夫。抗言衍圣定百世，袁州启学繁生徒。

临川柄国枉人罪，酒瓶三百轻召辜。惜哉不遇张子厚，流窜德庆成冤诬。

《遗文焕斗》穆修派，手力傥可分开洙。此官虽鄙奚足贵，方寸萧散谁能逾。

题名山涧知几处，大云铜石罗浮俱。他年同著几緉屐，尽收宝刻当瑶瑜。
送黄淳甫还吴门时倭乱甫定
陈芹（明代）

忆君还故宅，追叹昔年违。
花倚新枝笑，人随旧燕归。
川原春日澹，桑梓暮阴稀。
挂壁余孤剑，依然夜有辉。
过临清闻教谕徐孟恕已故诗以悼之
陈琏（明代）

有美西江彦，科名早出群。礼闱同校艺，芹泮共论文。

死去嗟何及，讣来应忍闻。临清施教地，人独比河汾。
佐还山后寄三首 其三
杜甫（唐代）

几道泉浇圃，交横落慢坡。葳蕤秋叶少，隐映野云多。

隔沼连香芰，通林带女萝。甚闻霜薤白，重惠意如何。
西江月 其一 题情
高濂（明代）

一盏残灯明灭，半窗澹月朦胧。为云为雨几时同。

相见何曾有梦。

人去云山迢递，情分河汉西东。要知悲问总成空。

害尽相思何用。
送曹子泰自大理出守漳郡
唐顺之（明代）

兵戈南徼方多事，佩印特烦良牧来。于公治狱元无枉，孟绰持廉也有才。

山税积荒劳抚字，海氓负险费招徕。要使经营收异绩，未宜拘谫按常裁。
送泉南赵帅机赴湖南之辟
释居简（宋代）

潭北湘南路，迢迢几许遥。十连开帅幕，万斛趁秋潮。

地籁喧如市，天浆旨在瓢。典刑具前席，以次应佳招。
隆兴甲申仲冬回郡城宿龙泉寺遇雪
孙应时（宋代）

乘兴登山寺，匆匆未暇归。
偶逢天色变，忽见雪花飞。
佛屋浑迷瓦，僧房半掩扉。
坐看青嶂老，一知透禅机。
赋四相诗。中书令钟绍京
皇甫澈（唐代）

景龙仙驾远，中禁奸衅结。谋猷叶圣朝，披鳞奋英节。

青宫阊阖启，涤秽氛沴灭。紫气重昭回，皇天新日月。

从容庙堂上，肃穆人神悦。唐元佐命功，辉焕何烈烈。
秋物八咏
李钟问（清代）

搔首问天独倚阑，露华清切涌珠团。阚郎不起三生梦，坡老空嗟一夕寒。

长夜冰心栖海国，几家霜杵诉江干。琼楼贝阙红尘隔，此地几登自古难。
谢人惠砚
程俱（宋代）

帝鸿墨海世不见，近爱端溪青紫砚。溪流见底寒且清，光凝浅绀渊之精。

斧柯千古遗仙局，云暗半山含紫玉。割云镵玉巧如神，龙尾铜台可奴仆。

君来自南数千里，不载珠玑似薏苡。芊芊溪草裹石砚，文字之祥直送喜。

明窗大几墨花春，炉山吐兰千穗云。虚中含默静相对，那复草玄惊世人。